Meddelelse i henhold til artikel 19, stk. 3, i kapitel II i protokol nr. 4 til aftalen mellem EFTA-staterne om oprettelse af en tilsynsmyndighed og en domstol, vedrørende sagerne nr. COM 020 - 0081 FG, automatiske brannalarmanlegg, 0082 FG, automatiske innbruddsalarmanlegg, 0083 FG, bilalarm, 0084 FG, elektronisk låssystem, 0085 FG, gitter, 0086 FG, kombialarm, 0087 FG, merking/registrering/kjøretøyer/fritidsbåter, 0088 FG, sprinkleranlegg, 0089 FG, sykkellåser, 0090 FG, sikkerhetsskap, 0125 FG, gearstanglås (97/C 90/06)

A. Begæring og anmeldelse

1. Den 11. juli 1994 og den 25. september 1995 modtog EFTA-Tilsynsmyndigheden en række begæringer i henhold til artikel 2 og anmeldelser i henhold til artikel 5 i kapitel II i protokol nr. 4 til aftalen mellem EFTA-staterne om oprettelse af en tilsynsmyndighed og en domstol, vedrørende elleve regelsæt for tekniske krav til sikkerhedsudstyr og godkendelse af virksomheder, der installerer sådant udstyr, fra Norges Forsikringsforbund (herefter »NF«). Disse regler anvendes af Forsikringsselskapenes Godkjennelsesnevnd (herefter »FG«), en afdeling i NF.

2. Følgende regler blev anmeldt:

- Regler om automatiske brandalarmanlæg

- Regler om automatiske tyverialarmanlæg

- Normer for teknisk godkendelse af bilalarmer

- Midlertidige bestemmelser om elektroniske låsesystemer brugt i forbindelse med risici med beskyttelsesklassifikation B1

- Forsikringsselskabernes bestemmelser om afprøvning og godkendelse af gitre til beskyttelse mod indbrud

- Regler om automatiske alarmanlæg i boliger (kombialarmer) og krav til og prøvespecifikationer for automatiske alarmanlæg i boliger

- Normer for mærkning og registrering af motorkøretøjer og lystfartøjer

- Regler for automatiske sprinkleranlæg og brev af 14. maj 1992 fra EG om FG-godkendelse af virksomheder, der installerer og vedligeholder sprinkleranlæg

- Normer for teknisk godkendte cykellåse

- Forsikringsselskabernes bestemmelser om afprøvning og godkendelse af sikkerhedsskabe og supplerende bestemmelser om låseanordninger

- Krav vedrørende gearlåse i biler.

B. Parterne og markedet

3. NF, hvis hovedsæde ligger i Oslo, er en erhvervsorganisation, der fremmer sine medlemmers interesser. Alle norske livs- og skadesforsikringsselskaber, der er indregistreret i Norge, og alle udenlandske forsikringsselskaber, der driver forsikringsvirksomhed i Norge gennem en afdeling, kan blive medlemmer af NF. NF's medlemliste omfatter på nuværende tidspunkt 46 forsikringsselskaber.

4. Medlemmerne har en samlet markedsandel på næsten 100 % af de forsikringsprodukter, der er omfattet af de anmeldte regler. De norske skadesforsikringsselskabers samlede bruttopræmieindtægter beløb sig til 26 mia. nkr. i 1995. 24 mia. nkr. af dette beløb vedrører forsikringskontrakter for norske risici.

5. FG's hovedopgave er at godkende sikkerhedsudstyr og virksomheder, der installerer sådant udstyr. Den foreslår, udarbejder, reviderer, udsender og anvender også de anmeldte regelsæt. FG forvaltes nu som en almindelig afdeling i NF. Det daglige arbejde udføres af et sekretariat, der består af en række medarbejdere, der er ansat af NF. FG samarbejder med andre organisationer, der har de nødvendige tekniske kvalifikationer på de særlige områder, som de respektive regelsæt vedrører.

C. De anmeldte regler

6. Formålet med reglerne er at forebygge skader forårsaget af brand, vand, indbrud og tyveri. Reglerne vedrører såkaldt »privat brand- og all-risksforsikring«, »kommerciel (herunder industriel) brand- og all-risksforsikring« og »bilforsikring«. I nogle tilfælde kræver forsikringsselskaberne, at der installeres sikkerhedsudstyr, der er godkendt i henhold til reglerne; i andre tilfælde kræver selskaberne ikke, at sikkerhedsudstyret installeres, men yder rabat, hvis der installeres sådant udstyr.

7. De anmeldte regler fastlægger de tekniske specifikationer for og de krav til sikkerhedsudstyr, som skal overholdes, for at der kan opnås godkendelse. Reglerne om brand-, tyveri- og alarmanlæg i boliger fastlægger også kravene og procedurerne for godkendelse af installationsvirksomheder. Reglerne for mærkning og registrering af motorkøretøjer og lystfartøjer fastlægger procedurerne for godkendelse af virksomheder, der foretager mærkningen og registreringen af mærkede genstande.

8. Hovedkriterierne for autorisation af installationsvirksomheder er tilstrækkelig erfaring og evne til at udføre installationen. Normerne for mærkning og registrering af motorkøretøjer og lystfartøjer kræver også en vis egenkapital eller en årsomsætning på mindst 1 mio. nkr. Formålet med sidstnævnte krav er at udelukke virksomheder, der ikke drives på et seriøst, stabilt og varigt grundlag. Kun virksomheder, der er indregistreret i Norge, kan opnå godkendelse. Ifølge reglerne foretages der en klassifikation baseret på det opnåede præstationsniveau. Der anvendes kun ét præstationsniveau, når dette anses for tilstrækkeligt.

9. Det er FG, der godkender sikkerhedsudstyr og installationsvirksomheder. FG kan dog benytte eksterne afprøvningsinstitutter til at udføre de tekniske vurderinger af det udstyr, der henhører under det relevante regelsæt. Reglerne indeholder ingen generelle bestemmelser, som giver FG mulighed for at acceptere afprøvninger, der er foretaget af, eller godkendelser, der er udstedt af et udenlandsk certificeringsorgan. Overensstemmelsesvurderingen medfører på nuværende tidspunkt ikke andre omkostninger for ansøgeren end dem, der påløber, når vurderingerne foretages af eksterne organisationer. Reglerne indeholder ikke detaljerede bestemmelser om godkendelsesproceduren.

10. Ifølge de oplysninger, NF har afgivet, står der ikke i reglerne, at de er bindende for de deltagende forsikringsselskaber, men der er forståelse mellem disse selskaber om, at de ikke skal konkurrere med hensyn til krav til og specifikationer for sikkerhedsudstyr. Ifølge NF er denne forståelse mellem forsikringsselskaberne begrænset til ovennævnte regler og indebærer ikke samarbejde med hensyn til præmierne.

D. Ændringsforslag

11. I lyset af bl.a. de relevante bestemmelser i gruppefritagelsen på forsikringsområdet og de generelle principper om ikke-diskrimination, der er nedfældet i EØS-aftalen, har EFTA-Tilsynsmyndigheden under drøftelser med parterne anført, at de anmeldte regler overtræder artikel 53, stk. 1, i EFTA-aftalen, og ikke opfylder kriterierne for fritagelse i henhold til artikel 53, stk. 3. Efter disse drøftelser har parterne foretaget en række ændringer i de anmeldte regler samt fremsat forslag til yderligere ændringer. Desuden har parterne foreslået ændringer i FG's struktur og forvaltning.

12. Der vil på forsiden af alle de ovennævnte regelsæt eksplicit komme til at stå, at de er forklarende og ikke bindende. Desuden vil FG som et alternativ til sin egen afprøvningsprocedure acceptere godkendelser foretaget af anerkendte certificeringsorganer i andre lande i henhold til standarder, der opfylder eller svarer til FG-reglerne, hvis dette kan kontrolleres fyldestgørende. Bestemmelserne om, at det kun er norske leverandører, der kan godkendes, vil blive slettet.

13. Der vil blive føjet mere detaljerede procedurebestemmelser til reglerne. I disse bestemmelser kommer der bl.a. til at stå, at reglerne efter simpel forespørgel fremsendes til enhver interesseret person, og at en anmodning om en vurdering kan forelægges på ethvert tidspunkt og af enhver ansøger. Installationsvirksomheder, som opfylder vurderingskriterierne, får en skriftlig attest herom inden for en frist på seks måneder, undtagen hvor tekniske motiver retfærdiggør en rimelig forlængelse af fristen. Overensstemmelsen eller godkendelsen attesteres skriftligt, og nægtelse af godkendelse skal også begrundes skriftligt. Det samme gælder for afslag på at tage en anmodning om vurdering i betragtning.

14. Anmelderen har foreslået at ændre FG's struktur, så FG forvaltes af to bestyrelser med hver fem medlemmer, hvoraf den ene vil få ansvaret for forebyggelse af brand og den anden for spørgsmål vedrørende forebyggelse af indbrud. Bestyrelserne vil blive sammensat af repræsentanter for de forsikringsselskaber, som er medlemmer af NF. Desuden skal der oprettes et udvalg for at sikre, at FG anvender reglerne upartisk. Udvalgets hovedopgave vil være at behandle klager over FG's afgørelser, at sikre, at de tekniske specifikationer er rimelige, og at godkendelsesprocedurerne gennemføres efter reglerne og på en ikke-diskriminerende måde. I sådanne spørgsmål vil FG følge udvalgets afgørelser. Udvalget kommer til at bestå af repræsentanter for de organisationer, der er involveret i godkendelsesprocessen, såsom politiet, brandvæsenet og forskellige erhvervsorganisationer, hvis medlemmer er selskaber, der leverer det pågældende sikkerhedsudstyr og de pågældende installationstjenester. Der er på nuværende tidspunkt udpeget 14 sådanne organisationer, hvis repræsentanter har ret til at sidde i udvalget. Derudover vil NF få to medlemmer i udvalget. En repræsentant for hver af ovennævnte FG-bestyrelser vil også have ret til at sidde i udvalget.

E. EFTA-Tilsynsmyndighedens hensigter

15. På grundlag af ovennævnte forhold har EFTA-Tilsynsmyndigheden til hensigt at afgive en positiv udtalelse om ovennævnte regler, hvis de foreslåede ændringer gennemføres. Forinden opfordrer den imidlertid alle interesserede parter til inden for en frist på måned fra offentliggørelsen af denne meddelelse at fremsende deres bemærkninger med angivelse af den reference, der fremgår af ovennævnte sagsnumre, til:

EFTA-Tilsynsmyndigheden

Competition and State Aid Directorate

Rue de Trèves/Trierstraat 74

B-1040 Bruxelles/Brussel.